Den 24-årige Thomas Linemann fra Frederikshavn får støtte til opgaven fra Novo Nordisk. Det oplyser Aalborg Universitet i en pressemeddelelse. - Mit projekt forsøger at etablere nye transportveje ind til hjernen for at behandle sygdomme i centralnervesystemet. Den ringe behandlingsmulighed af en lang række sygdomme i centralnervesystemet skyldes ofte, at lægemidler kun i begrænset omfang er i stand til at passere barrierer i hjernen, som blokerer mod indtrængende molekyler fra blodbanen, forklarer Thomas Linemann fra Aalborg Universitets kandidatuddannelse i medicin med industriel specialisering. Hans projekt opererer med flere bud på, hvordan medicin-transporten ind til hjernen kan foregå. En mulighed er at få selve blod-hjerne-barrieren til selv at producere de nødvendige stoffer ved at påvirke den med DNA. - Derudover vil jeg undersøge muligheden for at benytte magnetiske nanopartikler til at "trække" lægemidler eller genetisk materiale igennem blodhjerne-barrieren, siger Thomas Linemann.

Referat:
Sygdomme i centralnervesystemet er svære at behandle med medicin, men et specialeprojekt på Aalborg Universitet prøver at gå nye veje i jagten på en løsning.